FI Euroopan unionin virallinen lehti C 67/16

Ilmoitus tiettyjen Korean tasavallasta peräisin olevien elektronisten mikropiirien, niin sanottujen DRAMien (dynaamiset hakumuistit), tuontiin sovellettavia tasoitustoimenpiteitä koskevan osittaisen välivaiheen tarkastelun vireillepanosta

(2006/C 67/05)

Komissio on omasta aloitteestaan päättänyt panna vireille osittaisen välivaiheen tarkastelun muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta annetun neuvoston asetuksen (EY) N:o 2026/97 (1), jäljempänä ’perusasetus’, 19 artiklan nojalla. Tarkastelu koskee vain tukia, jotka liittyvät Hynix Semiconductor Inc. -yritykseen.

1. Tarkasteltavana oleva tuote

Tarkasteltavana ovat tietyt Korean tasavallasta peräisin olevat, dynaamisiksi hakumuisteiksi (DRAM) kutsutut integroidut elektroniset piirit, jotka on valmistettu käyttäen metallioksidipuolijohdeteknologian (MOS-teknologian) muunnelmia, kuten komplementaarista MOS-teknologiaa (CMOS), ja joiden tyyppi, tiheys, muunnelma, hakunopeus, konfiguraatio, pakkaus tai kehys jne. voivat olla millaisia tahansa, jäljempänä ’tarkasteltavana oleva tuote’. Edellä määritellyt DRAM-muistit ovat seuraavat:

— CN-koodiin ex 8542 21 01 (Taric-koodi 8542210110) luokiteltavat DRAM-kiekot

— CN-koodiin ex 8542 21 05 (Taric-koodi 8542210510) luokiteltavat DRAM-sirut

— CN-koodeihin 8542 21 11, 8542 21 13, 8542 21 15 ja 8542 21 17 luokiteltavat asennetut DRAM-muistit

— CN-koodeihin ex 8473 30 10 (Taric-koodi 8473301010), ex 8473 50 10 (Taric-koodi 8473501010) ja ex 8548 90 10 (Taric-koodi 8548901010) luokiteltavat monimuotoiset DRAM-muistit (muistimoduulit, muistipiirit ja muut yhdistelmät)

— CN-koodeihin ex 8473 30 10 (Taric-koodi 8473301010), ex 8473 50 10 (Taric-koodi 8473501010) ja ex 8548 90 10 (Taric-koodi 8548901010) luokiteltavat monimuotoisiin DRAM-muisteihin sisältyvät puolijohdesirut ja/tai asennetut DRAM-muistit, kun monimuotoiset DRAM-muistit ovat peräisin muusta maasta kuin Korean tasavallasta.

CN-koodit ovat ainoastaan ohjeellisia.

2. Voimassa olevat toimenpiteet

Hynix Semiconductor Inc. -yrityksen valmistamien DRAM-muistien tuonnissa voimassa oleva toimenpide on lopullinen tasoitustulli, joka otettiin käyttöön Korean tasavallasta peräisin olevien DRAMien tuonnissa neuvoston asetuksella (EY) N:o 1480/2003 (2) sellaisena kuin se on muutettuna neuvoston asetuksella (EY) N:o 2116/2005 (3).

3. Tarkastelun perusteet

Komissio on saanut Hynix Semiconductor Inc. -yritykseltä tietoja, joiden mukaan vaikutuksia ei enää aiheudu tuista, joiden perusteella tasoitustoimenpiteiden käyttöönotto todettiin aiheelliseksi toimenpiteiden käyttöönottoon asetuksella (EY) N:o 1480/2003 johtaneessa tutkimuksessa.

Toisaalta komissio sai yhteisön tuottajilta, Infineon Technologies AG ja Micron Europe Ltd -yrityksiltä, tietoja, joiden mukaan Hynix Semiconductor Inc. -yrityksen valmistaman tarkasteltavana olevan tuotteen tuonnissa voimassa oleva toimenpide ei nykyisen tasoisena enää ole riittävä vahingollisen tuen vaikutusten tasaamiseksi. Tuen määrän väitetään nousseen yli 34,8 prosentin, joka on Hynix Semiconductor Inc. -yrityksen tuottamien DRAM-muistien tuonnissa parhaillaan sovellettava tulli. Yrityksen väitetään saavan etua erinäisistä uusista tuista, jotka Korean tasavallan hallitus on myöntänyt alkuperäisen tutkimusajanjakson (2001) jälkeen. Näitä väitettyjä tukia ovat järjestely, jossa velkaa myönnetään entisen velan maksamiseksi, velan vaihtaminen osakkeiksi, koron maksuehtojen muutokset, valtion omistuksessa tai ohjauksessa olevien pankkien myöntämät lainat varainsiirtoja varten, pääoman arvonalennussuunnitelma, yritysjärjestelyjen rahoittamista käteisostoin koskeva suunnitelma, määräaikaiset luotot ja jatkuva luottosopimus. Edellä mainittujen tukien väitetään tarkoittavan sitä, että Korean tasavallan hallitus myöntää edelleen Hynix Semiconductor Inc. -yritykselle tasoitustoimenpiteiden käyttöönottoon johtavia vahingollisia tukia ja että voimassa oleva toimenpide ei näytä ainakaan enää olevan riittävä niiden vaikutusten tasaamiseksi.

Kyseisten järjestelyjen väitetään olevan tukia, koska niihin sisältyy Korean tasavallan hallituksen myöntämä rahallinen avustus ja niistä koituu etua Hynix Semiconductor Inc. -yritykselle. Niitä väitetään sovellettavan yksinomaan Hynix Semiconductor Inc. -yritykseen ja olevan sen vuoksi erityisiä ja tasoitustoimenpiteiden käyttöönottoon johtavia. Lopuksi väitetään, ettei voimassa oleva toimenpide enää ole riittävä tasatakseen asianomaisten tukien vaikutukset.

Edellä esitetyn perusteella komissio katsoo olevan alustavaa näyttöä siitä, että olosuhteet Hynix Semiconductor Inc. -yrityksen saamien tukien suhteen ovat muuttuneet merkittävästi ja että voimassa olevaa toimenpidettä olisi sen vuoksi tarkasteltava uudelleen.

4. Menettely

Komissio on päättänyt neuvoa-antavaa komiteaa kuultuaan, että on olemassa riittävä näyttö osittaisen välivaiheen tarkastelun vireille panemiseksi, mistä syystä se panee perusasetuksen 19 artiklan mukaisesti tarkastelun vireille.

Jos päätetään, että Hynix Semiconductor Inc. -yrityksen tuottamien DRAM-muistien tuonnissa voimassa olevaa toimenpidettä olisi muutettava, on myös tutkittava, missä määrin olisi muutettava kaikkien muiden yritysten tuottamien tuotteiden tuonnissa sovellettavaa tullia, josta säädetään asetuksen (EY) N:o 1480/2003 1 artiklan 2 kohdassa.

a) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen Hynix Semiconductor Inc. -yritykselle, Korean viranomaisille ja kaikille rahoituslaitoksille, joita asian tiedetään koskevan. Komission on saatava nämä tiedot ja asiaa tukeva näyttö tämän ilmoituksen 5 kohdan a alakohdassa asetetussa määräajassa.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan kyselylomaketta täydentäviä tietoja ja esittämään asiaa tukevaa näyttö. Komission on saatava nämä tiedot ja asiaa tukeva näyttö tämän ilmoituksen 5 kohdan a alakohdassa asetetussa määräajassa.

Komissio voi lisäksi kuulla asianomaisia osapuolia, jos ne sitä pyytävät ja osoittavat, että niiden kuulemiseen on olemassa erityisiä syitä. Tällainen pyyntö on esitettävä tämän ilmoituksen 5 kohdan b alakohdassa asetetussa määräajassa.

5. Määräajat

a) Osapuolten ilmoittautuminen, kyselylomakkeiden palauttaminen ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava täytetyt kyselylomakkeet tai muut tiedot 40 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. On syytä huomata, että useimpien perusasetuksessa säädettyjen menettelyllisten oikeuksien käyttö edellyttää osapuolen ilmoittautumista edellä mainitussa määräajassa.

b) Osapuolten kuuleminen

Asianomaiset osapuolet voivat myös esittää komissiolle kuulemispyynnön samassa 40 päivän määräajassa.

6. Kirjalliset huomautukset, kyselyvastaukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava osapuolen nimi, osoite, sähköpostiosoite sekä puhelin- ja faksinumero. Kaikki asianomaisten osapuolten luottamuksellisina toimittamat kirjalliset näkökannat, mukaan luettuina tässä ilmoituksessa pyydetyt tiedot, kyselyvastaukset ja kirjeenvaihto, on varustettava merkinnällä ”Limited” (4), ja niihin on liitettävä perusasetuksen 29 artiklan 2 kohdan mukaisesti ei-luottamuksellinen toisinto, joka varustetaan merkinnällä ”For inspection by interested parties” (asianomaisten tarkasteltavaksi).

Komission yhteystiedot:

European Commission Directorate General for Trade Directorate B Office: J-79 5/16 B-1049 Bruxelles/Brussel Faksi: (32-2) 295 65 05

7. Kieltäytyminen yhteistyöstä

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimusta, alustavat tai lopulliset päätelmät, riippumatta siitä, ovatko ne myönteisiä vai kielteisiä, voidaan tehdä perusasetuksen 28 artiklan mukaisesti käytettävissä olevien tietojen perusteella.

Jos asianomaisen osapuolen todetaan toimittaneen vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja. Jos asianomainen osapuoli ei toimi yhteistyössä tai toimii vain osittain yhteistyössä ja tästä johtuen päätelmät tehdään perusasetuksen 28 artiklan mukaisesti käytettävissä olevien tietojen perusteella, lopputulos voi olla kyseisen osapuolen kannalta epäedullisempi kuin siinä tapauksessa, että se olisi toiminut yhteistyössä.

(1) EYVL L 288, 21.10.1997, s. 1, asetus sellaisena kuin se on viimeksi muutettuna neuvoston asetuksella (EY) N:o 461/2004 (EUVL L 77, 13.3.2004, s. 12).

(2) EUVL L 212, 22.8.2003, s. 1.

(3) EUVL L 340, 23.12.2005, s. 7.

(4) Tämä tarkoittaa, että asiakirja on tarkoitettu ainoastaan sisäiseen käyttöön. Se on suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on neuvoston asetuksen (EY) N:o 2026/97 (EYVL L 288, 21.10.1997, s. 1) 29 artiklassa ja WTO:n tukia ja tasoitustulleja koskevan sopimuksen 12 artiklassa tarkoitettu luottamuksellinen asiakirja.